SET เปิดเช้าบวก 10 จุด รับแรงซื้อหุ้น “บิ๊กแคป” หนุน
SET เปิดเช้าบวก 10 จุด ตามตปท. รับแรงซื้อหุ้น “บิ๊กแคป” หนุน ให้แนวต้าน 1,645-1,650 จุด แนวรับ 1,625-1,630 จุด
SET เปิดเช้าบวก 10 จุด ตามตปท. รับแรงซื้อหุ้น “บิ๊กแคป” หนุน ให้แนวต้าน 1,645-1,650 จุด แนวรับ 1,625-1,630 จุด
27 พ.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:09 น. อยู่ที่ 1,643.89 จุด เพิ่มขึ้น 10.16 จุด หรือ 0.62% สูงสุดที่ 1,644.59 จุด ต่ำสุดที่ 1,641.05 จุด มูลค่าการซื้อขาย 9.29 พันล้านบาท
โดยตลาดหุ้นไทยต้นภาคเช้าพุ่งกว่า 10 จุด ตามทิศทางตลาดหุ้นภูมิภาค คลายกังวลการปรับขึ้นอัตราดอกเบี้ยของธนาคารกลางสหรัฐ (เฟด) และการชะลอตัวของเศรษฐกิจโลก หลังจากผลประกอบการบริษัทค้าปลีกขนาดใหญ่ในต่างประเทศออกมาดี โดยเฉพาะอาลีบาบา ทำให้บ้านเรามีแรงซื้อเข้ามามากในกลุ่มบิ๊กแคป
ขณะเดียวกัน นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า แนวโน้มตลาดหุ้นไทยวันนี้คาดว่าจะปรับตัวขึ้นต่อ ตามทิศทางเดียวกับตลาดหุ้นต่างประเทศ โดยเฉพาะในภูมิภาคเอเชียที่เช้านี้ปรับตัวเพิ่มขึ้น ตามตลาดหุ้นสหรัฐฯเมื่อคืนนี้ โดนที่ตลาดอาจจะมีการคลายกังวลเกี่ยวกับภาวะเศรษฐกิจชะลอตัวลงมาบ้าง หลังเมื่อคืนนี้ผลประกอบการของบริษัทปลีกรายใหญ่ในสหรัฐฯออกมาดีกว่าตลาดคาด และหลังจากที่รายงานผลการประชุมธนาคารกลางสหรัฐฯ (เฟด) ออกมาไม่มีปัจจัยเซอร์ไพร์สตลาด ทำให้ตลาดผ่อนคลายเรื่องการขึ้นดอกเบี้ยและลดงบดุลลง และหนุนต่อการกลับเข้ามาเก็งกำไรในตลาดหุ้น
นอกจากนี้ราคาน้ำมันยังมีการปรับตัวเพิ่มขึ้น ซึ่งจะเข้ามาช่วยหนุนหุ้นกลุ่มพลังงาน ช่วยหนุนดัชนีตลาดหุ้นไทยได้ รวมถึงปัจจัยในประเทศยังคงเป็นภาพที่หนุนต่อเศรษฐกิจไทยที่เริ่มทยอยฟื้นตัวกลับมา หลังเริ่มมีการผ่อนคลายมาตรการต่างๆออกมามากขึ้น
โดยให้แนวต้าน 1,645-1,650 จุด แนวรับ 1,625-1,630 จุด